Tá sé ráite ag dochtúirí comhairleacha in ospidéal na Gaillimhe
go mbeidh orthu fáil réidh le leath de na leapacha
atá ar fáil d’obráidí ortaipéideacha
mar gheall ar an mbac atá ar earcú foirne san earnáil phoiblí.
Seacht míle duine atá ar liosta feithimh
san aonad ortaipéideach faoi láthair.
Deir Feidhmeannacht na Seirbhíse Sláinte
go bhfuil athbhreithniú á dhéanamh ar chúrsaí foirne insna hospidéil.
Tá Pat O’Loughlin bacach le ceithre bliana
ó bhuail pian glúine é.
dúradh leis go mbeadh air dul faoi scian
san aonad ortaipéideach in Ospidéal Pháirc Mhuirlinne
agus glúin nua a fháil. Tá sé ar liosta feithimh ó shin.
Cuid den údar nach bhfuil othair á bhfeiceáil go scafánta san aonad seo
ná go bhfuil bac ar earcú foirne san earnáil phoiblí.
Tá roinnt altraí tar éis gaibhte ar pinsean
agus tá grúpa altraí eile le n-imeacht ag deireadh na míosa seo chugainn.
Deir dochtúirí comhairleacha san aonad
go mbeidh orthu an méid obráidí a dhéanann siad
a laghdú caoga faoin gcéad, de cheal altraí.
Mar shampla, ba cheart go mbeadh os cionn
ochtar altra san obrádlann
ach faoi mhí Feabhra ní bheidh ann ach ceathrar,
rud a chuirfeas leis an méid fanachta a bheas ar othair.
An tseachtain seo caite chas dochtúirí comhairleacha leis an Aire Sláinte
lena gcuid imní faoi shábháilteacht othar a chur in iúl.
Deir siad go bhfuil seacht míle duine ag fanacht ar chóir leighis
agus gur i méid a bheadh an liosta feithimh ag dul,
mura bhfaighfear réidh leis an mbac ar earcú foirne.
I ráiteas, deir Feidhmeannacht na Seirbhíse Sláinte
go bhfuil an Príomhfheidhmeannach nua, a ceapadh ar Ospidéal na Gaillimhe
i mbun athbhreithnithe ar na hospidéil ar fad agus ar chúrsaí foirne.
Cé go bhfuil bac ar earcú foirne, tá sé ráite cheana féin
ag an Aire Sláinte, James Reilly,
gurb fhéidir go bhféadfaí solúbthacht éigint a chur i bhfeidhm
a bheadh chun tairbhe d’ospidéal na Gaillimhe.
Máire Treasa Ní Cheallaigh, Nuacht TG4, i nGaillimh.